Ehdotus EUROOPAN PARLAMENTIN JA NEUVOSTON ASETUS unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta annetun asetuksen (EU, Euratom) N:o 966/2012 muuttamisesta /* COM/2013/0639 final - 2013/0313 (COD) */





PERUSTELUT 1. EHDOTUKSEN TAUSTA Varainhoitoasetuksesta käytyjen neuvottelujen yhteydessä Euroopan parlamentti, neuvosto ja komissio sopivat varainhoitoasetuksen tarkistamisesta, jotta voidaan ottaa huomioon monivuotisesta rahoituskehyksestä (2014–2020) käytävien neuvottelujen tulos. Siksi uuden varainhoitoasetuksen hyväksymisen yhteydessä annettiin seuraava Euroopan parlamentin, neuvoston ja komission yhteinen lausuma: ”Euroopan parlamentti, neuvosto ja komissio ovat sopineet, että varainhoitoasetusta tarkistetaan sisällyttämällä siihen muutokset, joita vuosien 2014–2020 monivuotista rahoituskehystä koskevien neuvottelujen tulokset edellyttävät ja jotka koskevat muun muassa seuraavia asioita: - hätäapuvarauksen ja Verkkojen Eurooppa -välineestä rahoitettavien hankkeiden varojen siirtämistä varainhoitovuodelta toiselle koskevat säännöt; - käyttämättömien määrärahojen ja talousarvion ylijäämän siirtäminen varainhoitovuodelta toiselle ja vastaava ehdotus näiden ottamisesta maksuja ja maksusitoumuksia koskevaan varaukseen; - Euroopan kehitysrahaston mahdollinen ottaminen unionin talousarvioon; - tupakkatuotteiden laittoman kaupan torjuntaa koskevien sopimusten soveltamisen tuloksena saatujen varojen käsittely.” Parlamentti, neuvoston puheenjohtajavaltio ja komissio pääsivät 27. kesäkuuta 2013 poliittiseen sopimukseen monivuotisesta rahoituskehyksestä (2014–2020) ja ehdotuksesta Euroopan parlamentin ja neuvoston asetukseksi, jolla perustetaan Verkkojen Eurooppa ‑väline. Tällä ehdotuksella muutetaan varainhoitoasetuksen 13 artiklaa sisällyttämällä siihen säännöt, jotka koskevat hätäapuvarauksen ja Verkkojen Eurooppa -välineestä rahoitettavien hankkeiden varojen siirtämistä varainhoitovuodelta toiselle. Ehdotukseen neuvoston asetukseksi vuosia 2014–2020 koskevan monivuotisen rahoituskehyksen vahvistamisesta (jäljempänä ’rahoituskehysasetus’) on sisällytetty käyttämättömiä maksusitoumus- ja maksumäärärahoja koskevia uusia joustoja. Ne pannaan täytäntöön monivuotisen rahoituskehyksen teknisillä mukautuksilla ehdotetun rahoituskehysasetuksen mukaisesti, ja ne otetaan käyttöön Euroopan unionin toiminnasta tehdyn sopimuksen 314 artiklassa tarkoitetun talousarviomenettelyn puitteissa. Varainhoitoasetukseen ei näin ollen tarvitse tehdä kyseisten joustojen osalta lisämuutoksia. Kuten Eurooppa-neuvosto totesi 8. helmikuuta 2013, komissio aikoo ehdottaa Euroopan kehitysrahaston (EKR) ottamista unionin talousarvioon vuodesta 2021. Monivuotisen rahoituskehyksen (2014–2020) puitteissa ei päästy uuteen sopimukseen tupakkatuotteiden laittoman kaupan torjuntaa koskevien sopimusten soveltamisen tuloksena saatavien varojen käsittelystä. Siksi komissio jatkaa kyseisten sopimusten täytäntöönpanoa ja ehdottaa, kuten se on tehnyt Herkules III -ohjelmaa koskevassa ehdotuksessaan, EU:lle savukkeiden salakuljetuksen ja väärentämisen torjuntaan tarvittavaa rahoitusta jäsenvaltioiden toimien lisäksi. 2. KUULEMISTEN JA VAIKUTUSTENARVIOINTIEN TULOKSET Julkista kuulemista ei järjestetty, koska tällä ehdotuksella vain pannaan täytäntöön monivuotisesta rahoituskehyksestä (2014–2020) käytyjen neuvottelujen tulos ja koska sen soveltamisala on hyvin kapea. 3. EHDOTUKSEN OIKEUDELLINEN SISÄLTÖ Ehdotetun rahoituskehysasetuksen 9 artiklan 2 kohdan mukaan hätäapuvarauksen vuotuiseksi määräksi vahvistetaan 280 miljoonaa euroa (vuoden 2011 hintoina), ja sitä voidaan käyttää vuoteen n + 1 asti varainhoitoasetuksen mukaisesti. Varaus otetaan Euroopan unionin yleiseen talousarvioon. Se osa vuotuisesta määrästä, joka on peräisin edelliseltä vuodelta, käytetään ensiksi. Se osa vuoden n vuotuisesta määrästä, jota ei käytetä vuoden n + 1 kuluessa, peruuntuu. Tämä edellyttää kahden muutoksen tekemistä varainhoitoasetuksen 13 artiklaan: hätäapuvarauksen lisäämistä 2 kohtaan ja poikkeuksen sisällyttämistä 6 kohtaan, koska vastaavat määrärahat otetaan talousarvion osastoon 40 (Varaukset). Mitä tulee Verkkojen Eurooppa -välineestä rahoitettavien hankkeiden varojen siirtämistä varainhoitovuodelta toiselle koskevaan sääntöön, komissio on jo ehdottanut varainhoitoasetuksen muuttamista maksusitoumusmäärärahojen siirtämiseksi vuodelle n + 1. Ehdotus sisältyy vuosia 2014–2020 koskevan monivuotisen rahoituskehyksen vahvistamista koskevan asetusehdotuksen[1] perusteluihin. Infrastruktuurihankkeissa tarvitaan usein niiden luonteesta johtuen monimutkaisia sopimusmenettelyjä. Vallitsevissa olosuhteissa pienetkin viiveet saattavat johtaa vuotuisten maksusitoumusmäärärahojen menetykseen ja heikentää hankkeiden elinkelpoisuutta ja sitä kautta unionin poliittista päättäväisyyttä uudistaa liikenne-, energia- ja televiestintäverkkoja ja -infrastruktuuria. Verkkojen Eurooppa -välineestä laaditun kompromissitekstin 19 artiklan mukaan määrärahat, joita ei ole käytetty sen varainhoitovuoden loppuun mennessä, johon ne on otettu, siirretään varainhoitovuodelta toiselle asetuksen (EU) N:o XXXX/2012 [uusi varainhoitoasetus] mukaisesti. Varainhoitoasetuksen tämänhetkinen sanamuoto ei sallisi maksusitoumusmäärärahojen siirtämistä vuodelle n + 1, koska kyseessä on poikkeus vuotuisuusperiaatteesta. Siksi varainhoitoasetusta on muutettava. Näin ollen myös varainhoitoasetuksen 13 artiklan 2 kohtaa on muutettava, jotta Verkkojen Eurooppa -välineestä rahoitettavissa hankkeissa varainhoitovuoden lopussa käyttämättömät maksusitoumusmäärärahat voidaan ilman eri toimenpiteitä siirtää seuraavalle varainhoitovuodelle. 2013/0313 (COD) Ehdotus EUROOPAN PARLAMENTIN JA NEUVOSTON ASETUS unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta annetun asetuksen (EU, Euratom) N:o 966/2012 muuttamisesta EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin toiminnasta tehdyn sopimuksen ja erityisesti sen 322 artiklan yhdessä Euroopan atomienergiayhteisön perustamissopimuksen ja erityisesti sen 106 a artiklan kanssa, ottavat huomioon Euroopan komission ehdotuksen, sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille, ottavat huomioon tilintarkastustuomioistuimen lausunnon[2], noudattavat tavallista lainsäätämisjärjestystä[3], sekä katsovat seuraavaa: (1) Euroopan parlamentin ja neuvoston asetus (EU, Euratom) N:o 966/2012[4] annettiin 25 päivänä lokakuuta 2012, ja siihen liitettiin Euroopan parlamentin, neuvoston ja komission yhteinen lausuma, jossa sovittiin varainhoitoasetuksen tarkistamisesta monivuotisesta rahoituskehyksestä (2014–2020) käytävien neuvottelujen tuloksen huomioon ottamiseksi. (2) Monivuotisesta rahoituskehyksestä (2014–2020) ja Verkkojen Eurooppa -välineen perustamisesta saavutetun poliittisen sopimuksen ja yhteisen lausuman mukaisesti asetusta (EU, Euratom) N:o 966/2012 on syytä muuttaa niin, että siihen sisällytetään säännöt, jotka koskevat hätäapuvarauksen ja Verkkojen Eurooppa -välineestä rahoitettavien hankkeiden varojen siirtämistä varainhoitovuodelta toiselle. (3) Hätäapuvarauksen vastaavat määrärahat otetaan talousarvion osastoon Varaukset. Asetusta (EU, Euratom) N:o 966/2012 pitääkin muuttaa, jotta varaukseen vuonna n otetut mutta käyttämättä jääneet määrärahat voidaan siirtää vuodelle n + 1. (4) Verkkojen Eurooppa -välineestä rahoitettavissa hankkeissa tarvitaan usein monimutkaisia sopimusmenettelyjä niiden luonteesta johtuen. Vallitsevissa olosuhteissa pienetkin viiveet saattavat johtaa vuotuisten maksusitoumusmäärärahojen menetykseen ja heikentää hankkeiden elinkelpoisuutta ja sitä kautta unionin poliittista päättäväisyyttä uudistaa liikenne-, energia- ja televiestintäverkkoja ja -infrastruktuuria. Sen vuoksi asetuksessa (EU, Euratom) N:o 966/2012 olisi mahdollistettava Verkkojen Eurooppa -välineestä rahoitettavissa hankkeissa varainhoitovuoden lopussa käyttämättä jääneiden maksusitoumusmäärärahojen siirtäminen ilman eri toimenpiteitä seuraavalle varainhoitovuodelle, OVAT HYVÄKSYNEET TÄMÄN ASETUKSEN: 1 artikla Muutokset asetukseen (EU, Euratom) N:o 966/2012 Muutetaan asetuksen (EU, Euratom) N:o 966/2012 13 artikla seuraavasti: 1. Lisätään 2 kohtaan c ja d alakohta seuraavasti: ”c) määrät, jotka vastaavat hätäapuvarauksen maksusitoumusmäärärahoja; d) määrät, jotka vastaavat Verkkojen Eurooppa -välineestä rahoitettavien hankkeiden maksusitoumusmäärärahoja.” 2. Lisätään 2 kohtaan toinen alakohta seuraavasti: ”Ensimmäisen alakohdan c ja d alakohdassa tarkoitetut määrät voidaan siirtää ainoastaan seuraavalle varainhoitovuodelle.” 3. Korvataan 6 kohta seuraavasti: ”6. Varauksiin otettuja tai henkilöstömenoihin liittyviä määrärahoja ei saa siirtää varainhoitovuodelta toiselle, sanotun kuitenkaan rajoittamatta 13 artiklan 2 kohdan c alakohdan ja 14 artiklan soveltamista. Tätä artiklaa sovellettaessa henkilöstömenoihin katsotaan sisältyvän toimielinten jäsenten ja henkilöstösääntöjen piiriin kuuluvan henkilöstön palkat ja korvaukset.” 2 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Euroopan parlamentin puolesta Neuvoston puolesta Puhemies Puheenjohtaja [1] KOM(2011) 398 lopullinen, 1.2.2 kohta. [2] EUVL C [3] Euroopan parlamentin kanta, vahvistettu XXXX, ja neuvoston päätös, annettu XXX. [4] Euroopan parlamentin ja neuvoston asetus (EU, Euratom) N:o 966/2012, annettu 25 päivänä lokakuuta 2012, unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta (EUVL L 298, 26.10.2012, s. 1).